Președintele american declara în ultimele zile tot mai insistent că Netanyahu "face mai mult rău decât bine țării sale". O ofensivă terestră israeliană la Rafah, sublinia președintele Biden, este "o linie roșie" ce nu trebuie depășită. Era, deci, o schimbare importantă de ton din partea Washingtonului, la care Benyamin Netanyahu nu se așteptase și pe care, se pare, nu a avut de gând să o ia în considerare. Mai mult, a dat un răspuns la care nimeni nu se aștepta. "Dacă președintele american vrea să spună că interesele pe care eu le apăr sunt contra voinței majorității israeliene, ei bine, el se înșală", a declarat Netanyahu pentru publicația "Politico", citat de corespondentul RFI la Ierusalim. Criticile respective, a afirmat în interviul său premierul israelian, sunt "false și nefondate"…"Majoritatea israelienilor se află în spatele meu", a susținut Netanyahu. Acest schimb de replici confirmă aprecierile comentatorilor politici specialiști în actuala criză din Orientul Mijlociu că are loc de acum o dispută "la cuțite". Benyamin Netanyahu i-a răspuns președintelui Biden că și el are "linia sa roșie": ca evenimentele din 7 octombrie 2023 să nu se mai poată repeta vreodată. Mai determinat ca niciodată, relevă RFI, șeful guvernului israelian reafirmă că o ofensivă terestră la Rafah, unde sunt refugiați aproape 1,5 miloane de palestinieni din Gaza, este absolut necesară pentru a nimici pentru totdeauna Hamas. "Victoria este foarte aproape", a declarat Netanyahu și pentru ziarul german "Bilde". Trei sferturi din batalioanele Hamas au fost distruse până acum, reprezentând circa 13.000 teroriști. Pentru distrugerea lor totală, spune Netanyahu, mai sunt necesare doar câteva săptămâni de lupte.
Articolul anterior
Teme de mare interes pe agenda sesiunii plenare a Parlamentului European din această săptămână, la Strasbourg
-Publicitate-